《念奴娇（次贾子济韵）》
宋代·郭应祥

琼苞玉屑，问天公、底事乱抛轻坠。城郭山川都一样，那得个般坠气。谢女才情，如何只道，柳絮因风起。比梅差可，但无绿萼红蕊。

坐上十客雄豪，颓然一老，草具相邀致。驱尽寒威凭酒力，买笑千金须费。谁办佳词，洛阳年少，笔下生新意。待添几盏，共君今夕同醉。

作者简介：［约公元一二二四年前后在世］字承禧，临江人。生卒年均不详，约宋宁宗嘉定末前后在世。嘉定间进士。官楚、越间。其他事迹不可考。